LOXLEY พุ่ง 9% มั่นใจปีนี้กำไรกระฉูด! ลุยประมูลงาน-บุ๊กพิเศษคดีหวยออนไลน์ 2.8 พันลบ.
LOXLEY พุ่ง 9% มั่นใจกำไรปี 64 กระฉูด! ลุยประมูลงาน - บุ๊กพิเศษ "คดีหวยออนไลน์" 2.8 พันลบ. ฟากโบรกฯ ปรับประมาณการกำไรปี 2564-65 พร้อมเป้าใหม่ 3 บาท
15 มิ.ย. 2564

ผู้สื่อข่าวรายงานว่า ราคาหุ้น บริษัท ล็อกซเล่ย์ จำกัด (มหาชน) หรือ LOXLEY ณ เวลา 11.03 น. อยู่ที่ระดับ 3.04 บาท ปรับตัวเพิ่มขึ้น 0.26 บาท หรือ 9.35% สูงสุดที่ 3.16 บาท ต่ำสุดที่ 2.86 บาท ด้วยมูลค่าการซื้อขาย 679.72 ล้านบาท

ด้าน บริษัทหลักทรัพย์ ฟินันเซีย ไซรัส จำกัด (มหาชน) ระบุในบทวิเคราะห์ฯ แนะ “ซื้อ” หุ้น LOXLEY โดยในกำไรไตรมาส 1/2564 ลดลงอยู่ที่ 38% จากไตรมาสก่อน แต่ปรับเพิ่มขึ้น 74% เทียบจากช่วงเวลาเดียวกันในปีที่ผ่านมา ซึ่งหลักๆ ยังมาจากบริษัทร่วมและการคุมค่าใช้จ่าย โดยประเมินงานประมูลจะดีขึ้นในครึ่งปีหลัง 2564 หนุนยอดขายที่รอรับรู้รายได้จากการโอน (Backlog) ทะลุ 1 หมื่นล้านบาทอีกครั้งและหนุนผลการดำเนินงานหลักทยอยฟื้นตัว
ทั้งนี้ปรับประมาณการกำไรปี 2564 เพิ่มขึ้น 44% เทียบจากช่วงเวลาเดียวกันในปีก่อน และปี 2565 เพิ่มขึ้น 4% เมื่อเทียบกับช่วงเวลาเดียวกันของปีที่ผ่านมา ตามลำดับ จากอัตรากำไรขั้นต้น (Gross Margin) ที่ดีขึ้นส่งผลให้ราคาเป้าหมายปรับขึ้นเป็น 3 บาท โดยยังไม่รวมกำไรพิเศษจากการชนะคดีหวยออนไลน์ 2.8 พันล้านบาท